આ વિશે પોતાનો રોષ ઠાલવતાં સ્થાનિક વેપારીઓએ મિડ-ડે LOCALને જણાવ્યું હતું કે ‘સુધરાઈ અને ટ્રાફિક-પોલીસ કોઈ કાર્યવાહી કરતી ન હોવાથી તેમની હિંમત ખૂલી ગઈ છે. જો તેમને કંઈ કહેવા જઈએ તો તેઓ સામા થાય છે અને ઝપાઝપી પર ઊતરી આવે છે. આ સ્ટેશન તરફનો મુખ્ય માર્ગ હોવાથી અહીં આખો દિવસ લોકોની અવરજવર રહે છે. એવામાં રોડ પર ટેમ્પોવાળાઓ દ્વારા થતું ગમેએમ પાર્કિંગ અને ફૂટપાથ પર ફેરિયાઓના ત્રાસને કારણે રાહદારીઓને ચાલવા માટે બિલકુલ જગ્યા નથી બચતી જેને કારણે પીક-અવર્સમાં અહીં હકડેઠઠ ગિરદી થાય છે. લોકોને હેરાનગતિ વેઠવી પડતી હોવા છતાં સુધરાઈ અને ટ્રાફિક-પોલીસને હપ્તા પહોંચી જતા હોવાથી તેઓ સમસ્યા પ્રત્યે આંખ આડા કાન કરે છે અને રાહદારીઓને તેમના હાલ પર છોડી દે છે. ટેમ્પોવાળાઓનાં ગમેએમ પાર્કિંગને કારણે ઇમર્જન્સીમાં અહીં ઍમ્બ્યુલન્સ કે ફાયર-બ્રિગેડને પણ પહોંચતાં નવ નેજાં પાણી ઊતરે એમ છે. આ સંજોગોને ધ્યાનમાં રાખી સુધરાઈ અને ટ્રાફિક- પોલીસ દ્વારા સંયુક્ત કાર્યવાહી કરીને આ માર્ગને દબાણમુક્ત કરવો જોઈએ.’